איך נוכל לאפשר ליותר אנשים להכנס לתחום התכנות?
נתייחס ליותר מקצועות בתחום לא כאל מקצוע דרמטי ומורם מעם
רוב המתכנתים הם לא ילדים חיוורים ומתולתלים עם סווטשירט שכבר בגיל שנתיים כתבו פונקציה שתחדש להם את המטרנה בכל פעם שהיא עומדת להגמר. אין צורך אמיתי שכל מתכנת ידע לפתח אלגוריתמים משוגעים לוול סטריט או להמציא מעבד גרפי חדש שיכול להריץ את Battlefield, Deus ex ו-Crysis ביחד על מסך מפוצל. רוב העבודות בשוק לא דורשות את זה. אם נתייחס ליותר מקצועות בתחום לא כאל מקצוע דרמטי ומורם מעם כמיטב הסטריאוטיפ ההוליוודי נוכל לאפשר כניסה של יותר עובדים שעברו הכשרות על בסיס תעודה או סטודנטים ממכללות קצת פחות נחשבות שיוכלו לאייש תפקידים פחות דורשניים, נוכל לפתור את הדרישה לעובדים, נוכל לקבל אנשים יותר מכווני מטרה ויותר מומחים בתחום אחריותם וגם תהיה אפשרות אמיתית לאנשים שאינם יכולים ללמוד עכשיו תואר יקר של ארבע שנים באוניברסיטה (מבחינה דידקטית, כלכלית, חוסר עניין וכו') ללמוד לתכנת ולהיות מסוגלים להכנס לתחום. מעמד פועלים חדש, מישהו אמר?
נתייחס למקצועות בתחום התכנות כמקצועות רגילים ונגישים יותר, כדי לאפשר ליותר אנשים להכנס לתחום זה.